
PATVIRTINTA
					                          Šakių rajono savivaldybės tarybos
					                          2021 m. gegužės 28 d. sprendimu Nr. T-165

SOCIALINĖS PARAMOS MOKINIAMS ŠAKIŲ RAJONO SAVIVALDYBĖS
MOKYKLOSE TVARKOS APRAŠAS

I SKYRIUS
BENDROSIOS NUOSTATOS

	1. Socialinės paramos mokiniams Šakių rajono savivaldybėje tvarkos aprašas (toliau – Aprašas) reglamentuoja kreipimosi dėl socialinės paramos mokiniams tvarką bei socialinės paramos mokiniams skyrimo tvarką vadovaujantis Lietuvos Respublikos socialinės paramos mokiniams įstatymu.
	2. Šis Aprašas taikomas mokiniams, kurie mokosi bendrojo ugdymo mokyklose, profesinio mokymo įstaigose, ikimokyklinio ugdymo mokyklose ar pas kitą švietimo teikėją (išskyrus laisvąjį mokytoją) (toliau – mokykla) pagal bendrojo ugdymo programas, įregistruotas Studijų, mokymo programų ir kvalifikacijų registre, ar priešmokyklinio ugdymo programą.
	3. Šis Aprašas netaikomas:
	3.1. vyresniems kaip 21 metų mokiniams, kurie mokosi pagal suaugusiųjų ugdymo programas, išskyrus šio Aprašo 30 punkte nustatytą atvejį;
	3.2. mokiniams, kurie mokosi ir pagal bendrojo ugdymo ir  pagal profesinio mokymo programas;
	3.3. mokiniams, kurie yra išlaikomi (nemokamai gauna nakvynę, maistą ir mokinio reikmenis) valstybės arba savivaldybės finansuojamose įstaigose, išskyrus šio Aprašo 18 punkte nustatytą atvejį;
	3.4. mokiniams, kuriems Lietuvos Respublikos civilinio kodekso nustatyta tvarka nustatyta vaiko laikinoji ar nuolatinė  globa (rūpyba), išskyrus šio Aprašo 18 punkte nustatytą atvejį;	3.5. mokiniams, jeigu jų tėvai yra atleisti nuo mokėjimo už vaikų maitinimą mokyklų bendrabučiuose, išskyrus šio Aprašo 18 punkte nustatytą atvejį.
	4. Nustatomos šios socialinės paramos mokiniams rūšys:
	4. 1. mokinių nemokamas maitinimas:
	4.1.1. pietūs;
	4.1.2. maitinimas mokyklų organizuojamose dieninėse vasaros poilsio stovyklose.
	4.2. parama mokinio reikmenims įsigyti.
	5. Socialinė parama mokiniams finansuojama iš Lietuvos Respublikos valstybės biudžeto specialiosios tikslinės dotacijos savivaldybės biudžetui, savivaldybės  biudžeto lėšų ir įstatymų nustatyta tvarka gautų kitų lėšų.
	6. Šiame Apraše vartojamos sąvokos suprantamos taip, kaip jos apibrėžtos Lietuvos Respublikos socialinės paramos mokiniams įstatyme, Lietuvos Respublikos piniginės socialinės paramos nepasiturintiems gyventojams įstatyme ir Lietuvos Respublikos švietimo įstatyme.

II SKYRIUS
TEISĖ Į SOCIALINĘ PARAMĄ MOKINIAMS

	7. Mokiniai turi teisę į nemokamus pietus ir paramą mokinio reikmenims įsigyti, jeigu vidutinės pajamos vienam iš bendrai gyvenančių asmenų ar vienam gyvenančiam asmeniui (toliau – vidutinės pajamos vienam asmeniui) per mėnesį yra mažesnės kaip 1,5 valstybės remiamų pajamų dydžio.
	8. Mokiniai turi teisę į nemokamus pietus ir paramą mokinio reikmenims įsigyti, jeigu vidutinės pajamos vienam asmeniui per mėnesį yra mažesnės kaip 2 valstybės remiamų pajamų dydžiai, atsižvelgiant į bendrai gyvenančių asmenų ar vieno gyvenančio asmens gyvenimo sąlygas, šiais atvejais:
	8.1. ligos;
	8.2. nelaimingo atsitikimo;
	8.3. netekus maitintojo;
	8.4. kai motina ar tėvas vieni augina vaiką (vaikus);
	8.5. kai bendrai gyvenantys asmenys augina tris ir daugiau vaikų;
	8.6. bent vienas iš bendrai gyvenančių asmenų ar vienas gyvenantis asmuo yra neįgalus.
	9. Mokiniai turi teisę į nemokamus pietus ir paramą mokinio reikmenims įsigyti, jeigu vidutinės pajamos vienam asmeniui per mėnesį yra mažesnės nei 2,5 valstybės remiamų pajamų dydžio, patikrinus bendrai gyvenančių asmenų ar vieno gyvenančio asmens gyvenimo sąlygas ir surašius buities ir gyvenimo sąlygų patikrinimo aktą, išimties atvejais:
	9.1. ligos;
	9.2. nelaimingo atsitikimo;
	9.3. netekus maitintojo;
	9.4. kai motina ar tėvas vieni augina vaiką (vaikus);
	9.5. kai bendrai gyvenantys asmenys augina tris ir daugiau vaikų;
	9.6. bent vienas iš bendrai gyvenančių asmenų ar vienas gyvenantis asmuo yra neįgalus;
	9.7. kai mokinys patiria socialinę riziką arba mokinį augina bendrai gyvenantys asmenys, patiriantys socialinę riziką.
	10. Mokiniams, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje, mokykla organizuoja nemokamus pietus, kurie skiriami šio Aprašo 18 punkte nustatyta tvarka nevertinant gaunamų pajamų.
	11. Šio Aprašo 7 ir 8 punktuose nurodytiems mokiniams skiriamas nemokamas maitinimas mokyklų organizuojamose vasaros poilsio stovyklose.

III SKYRIUS
PAJAMŲ SOCIALINEI PARAMAI MOKINIAMS GAUTI APSKAIČIAVIMAS

	12. Vidutinės pajamos vienam asmeniui apskaičiuojamos:
	12.1. pagal 3 kalendorinių mėnesių iki kreipimosi dėl socialinės paramos mokiniams mėnesio pajamas, nustatytas Lietuvos Respublikos piniginės socialinės paramos nepasiturintiems gyventojams įstatymo 17 straipsnyje; 
	12.2. pagal kreipimosi dėl socialinės paramos mokiniams mėnesio pajamas, jeigu bent vieno iš bendrai gyvenančių asmenų arba vieno gyvenančio asmens pajamų šaltinis ar bendrai gyvenančių asmenų sudėtis, palyginti su 3 praėjusiais kalendoriniais mėnesiais pasikeitė, išskyrus šio Aprašo 13 punkte nurodytus atvejus.
	13. Jeigu per 3 kalendorinius mėnesius, praėjusius iki kreipimosi dėl socialinės paramos mokiniams mėnesio, buvo gauta vienkartinė išmoka (premija, vienkartinė netekto darbingumo kompensacija, išeitinė išmoka ir kitos faktiškai gautos vienkartinės pajamos, išskyrus kompensaciją už nepanaudotas atostogas) ar iš karto už 2 ir daugiau kalendorinių mėnesių išmokėtos kas mėnesį gaunamos išmokos, vidutinės pajamos vienam asmeniui apskaičiuojamos  šio Aprašo 12.1 punkte nustatyta tvarka.
	14. Jeigu kreipimosi dėl mokinių nemokamo maitinimo mėnesį bent vieno iš bendrai gyvenančių asmenų sudėtis, palyginti su 3 praėjusiais kalendoriniais mėnesiais pasikeitė, išskyrus šio Aprašo 13 punkte nurodytus atvejus, mokiniams nemokamas maitinimas skiriamas pagal praėjusio mėnesio iki kreipimosi dėl mokinių nemokamo maitinimo mėnesio pajamas ir teikiamas, kol bus pateikta informacija apie kreipimosi mėnesio pajamas ir priimtas naujas sprendimas dėl nemokamo maitinimo skyrimo, bet ne ilgiau kaip 2 mėnesius nuo užpildyto socialinės apsaugos ir darbo ministro patvirtintos formos prašymo-paraiškos gauti socialinę paramą mokiniams (toliau – patvirtintas prašymas-paraiška) pateikimo dienos.
	15. Jeigu bendrai gyvenantys asmenys ar vienas gyvenantis asmuo gauna piniginę socialinę paramą pagal Lietuvos Respublikos piniginės socialinės paramos mokiniams nepasiturintiems gyventojams įstatymą, vidutinės pajamos vienam asmeniui apskaičiuojamos pagal pajamas, kurios paskutinį kartą buvo nurodytos skiriant piniginę socialinę paramą, įskaitant paskirtos socialinės pašalpos dydį, išskyrus papildomai paskirtos socialinės pašalpos dydį, ir neįskaitant būsto šildymo išlaidų, geriamojo vandens išlaidų ir karšto vandens išlaidų kompensacijų dydžio. 



IV SKYRIUS
MOKINIŲ NEMOKAMO MAITINIMO KAINŲ NUSTATYMAS

	16. Mokinių nemokamam maitinimui skirtiems produktams įsigyti vienai dienai vienam mokiniui (įskaitant prekių pirkimo pridėtinės vertės mokestį) skiriama: 
	16.1. nuo 1,6 iki 2,8 procento bazinės socialinės išmokos dydžio suma pusryčiams ar pavakariams;
	16.2. nuo 3,5 iki 5 procentų bazinės socialinės išmokos dydžio suma pietums;
	16.3. nuo 8,3 iki 9,7 procento bazinės socialinės išmokos dydžio suma maitinimui mokyklų organizuojamose vasaros poilsio stovyklose.
	17. Vienai dienai vienam mokiniui nemokamam maitinimui skirtiems produktams įsigyti (įskaitant pirkimo pridėtinės vertės mokestį) tikslus skiriamų lėšų dydis tvirtinamas Savivaldybės administracijos direktoriaus įsakymu. 

V SKYRIUS
KREIPIMASIS DĖL SOCIALINĖS PARAMOS MOKINIAMS

	18. Mokiniams, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje, nemokami pietūs skiriami be atskiro vieno iš mokinio tėvų, globėjų ar kitų bendrai gyvenančių asmenų kreipimosi. Jeigu šios paramos poreikio nėra, vienas iš mokinio tėvų, globėjų ar kitų bendrai gyvenančių pilnamečių asmenų gali informuoti (tiesiogiai, paštu ar elektroninio ryšio priemonėmis) mokyklos, kurioje mokinys mokosi, administraciją apie šios paramos atsisakymą, nurodydamas mokinio vardą, pavardę, asmens kodą (jeigu nėra asmens kodo, – gimimo datą) ir patvirtindamas, kad atsisako skirtos paramos. Jeigu atsisakius paramos atsirado jos poreikis, vienas iš mokinio tėvų, globėjų ar kitų bendrai gyvenančių pilnamečių asmenų gali kreiptis (tiesiogiai, paštu arba elektroninio ryšio priemonėmis) į mokyklos, kurioje mokinys mokosi, administraciją dėl šios paramos skyrimo, nurodydamas mokinio vardą, pavardę, asmens kodą (jeigu nėra asmens kodo, - gimimo datą) ir datą nuo kada parama turi būti skiriama.
	19. Vienas iš mokinio tėvų ar kitų bendrai gyvenančių pilnamečių asmenų, globėjų (rūpintojų), pilnametis mokinys ar nepilnametis mokinys, kuris yra susituokęs arba emancipuotas, mokinys nuo keturiolikos iki aštuoniolikos metų, turintis tėvų sutikimą (toliau – pareiškėjas) dėl socialinės paramos mokiniams skyrimo, išskyrus Aprašo 18 punkte nustatytą atvejį,                                                       kreipiasi į deklaruotos gyvenamosios vietos seniūniją, o jeigu gyvenamoji vieta nedeklaruota, - į seniūniją, kurioje faktiškai gyvena, užpildydamas patvirtintą prašymą-paraišką, ir prideda reikalingus dokumentus, nustatytus Lietuvos Respublikos piniginės socialinės paramos nepasiturintiems gyventojams įstatymo 20 straipsnyje (išskyrus duomenis apie bendrai gyvenančių asmenų ar vieno gyvenančio asmens turimą turtą), išskyrus šio aprašo 18 punkte nustatytą atvejį. Jeigu pateikti ne visi reikalingi dokumentai, informacija apie trūkstamus dokumentus įrašoma informaciniame lapelyje ir šis įteikiama pareiškėjui. Trūkstamus dokumentus socialinei paramai mokiniams gauti pareiškėjas turi pateikti seniūnijos socialinio darbo organizatorei ne vėliau kaip per mėnesį nuo patvirtinto prašymo-paraiškos pateikimo dienos. Patvirtintame prašyme-paraiškoje pareiškėjas apie save ir bendrai gyvenančius asmenis nurodo šiuos duomenis: vardą, pavardę, asmens kodą, gyvenamosios vietos adresą, mokėjimo ar kredito įstaigos pavadinimą, sąskaitos, į kurią būtų pervedama mokiniui skirta parama mokinio reikmenims įsigyti, numerį, kai pareiškėjas paramą mokinio reikmenims įsigyti prašo pervesti į mokėjimo ar kredito įstaigoje esančią asmeninę sąskaitą.
	20. Asmenų, Gyvenamosios vietos deklaravimo įstatymo nustatyta tvarka nedeklaravusių gyvenamosios vietos ir neįtrauktų į gyvenamosios vietos nedeklaravusių asmenų apskaitą, faktinė gyvenamoji vieta nustatoma vadovaujantis pareiškėjo pateikta informacija ir duomenimis, taip pat valstybės registruose (kadastruose), žinybiniuose registruose arba valstybės informacinėse sistemose ar kitose informacinėse sistemose esančiais duomenimis, pagrindžiančiais ekonominius, socialinius ar asmeninius asmenų interesus toje savivaldybėje. Tais atvejais, kai įvertinus pareiškėjo pateiktą informaciją ir duomenis apie faktinę gyvenamąją vietą, paaiškėja, kad jie netikslūs ir (ar) klaidingi ir (ar) valstybės registruose (kadastruose), žinybiniuose registruose arba valstybės informacinėse sistemose ar kitose informacinėse sistemose nėra duomenų apie pareiškėją, faktinė gyvenamoji vieta patikrinama seniūnijų socialinio darbo organizatorių ir surašomas buities ir gyvenimo sąlygų patikrinimo aktas.
	21. Dėl mokinio nemokamo maitinimo patvirtintą prašymą-paraišką pareiškėjas gali pateikti ir mokyklos, kurioje mokinys mokosi ar kuri organizuoja vasaros poilsio stovyklas, administracijai. Šiuo atveju mokyklos administracija patvirtintą prašymą-paraišką ir kitus reikalingus socialinei paramai mokiniais gauti dokumentus ne vėliau kaip kitą dieną, kai buvo gautas patvirtintas prašymas-paraiška, perduoda pareiškėjo gyvenamosios vietos  seniūnijai. 
	22. Jeigu kreipimosi dėl socialinės paramos mokiniams metu bendrai gyvenantys asmenys ar vienas gyvenantis asmuo gauna piniginę socialinę paramą pagal Lietuvos Respublikos Piniginės socialinės paramos nepasiturintiems gyventojams įstatymą, pareiškėjas pateikia mokyklos ar savo gyvenamosios vietos seniūnijai laisvos formos prašymą gauti socialinę paramą mokiniams. Šiame prašyme pareiškėjas apie save ir mokinį, kuriam prašoma skirti socialinę paramą mokiniams, nurodo šiuos duomenis: vardą, pavardę, asmens kodą (jeigu nėra asmens kodo, - gimimo datą), gyvenamosios vietos adresą, mokyklos pavadinimą ir klasę, kurioje mokinys mokosi, mokėjimo ar kredito įstaigos pavadinimą, sąskaitos, į kurią būtų pervedama mokiniui skirtą parama mokinio reikmenims įsigyti, numerį, kai pareiškėjas paramą mokinio reikmenims įsigyti prašo pervesti į mokėjimo ar kredito įstaigoje esančią asmeninę sąskaitą. 
	23. Kad mokinys gautų nemokamą maitinimą mokykloje ir (ar) paramą mokinio reikmenims įsigyti, pareiškėjas patvirtintą prašymą-paraišką ar šio Aprašo 22  punkte nurodytą laisvos formos prašymą gali pateikti nuo kalendorinių metų liepos 1 dienos. Kad mokinys gautų nemokamą maitinimą mokyklos organizuojamoje vasaros poilsio stovykloje, pareiškėjas prašymą-paraišką gali pateikti nuo kalendorinių metų gegužės 1 dienos, išskyrus atvejus, kai paskutinį mokslo metų mėnesį mokinys turėjo teisę gauti nemokamą maitinimą pagal šio Aprašo 7 ir 8 punktus. Dėl paramos mokinio reikmenims įsigyti prašymą-paraišką pareiškėjas gali pateikti iki kalendorinių metų spalio 5 d. 
	24. Mokyklos administracija, gavusi informaciją iš mokyklos pedagogų, socialinių pedagogų ir (ar) bendruomenės atstovų apie tai, kad socialinė parama mokiniui galimai reikalinga, bet pareiškėjas nesikreipė dėl socialinės paramos mokiniams, informuoja mokinio gyvenamosios vietos seniūniją dėl poreikio įvertinti bendrai gyvenančių asmenų ar vieno gyvenančio asmens gyvenimo sąlygas ir teikti socialinę paramą mokiniams.
	25. Prašymas-paraiška gali būti pateiktas tiesiogiai paštu, elektroniniu būdu, jeigu valstybės elektroninės valdžios sistemoje teikiama elektroninė paslauga arba per atstovą. Jeigu prašymas-paraiška teikiamas per atstovą, nurodomi šie atstovo duomenys: vardas, pavardė, asmens kodas (jeigu nėra asmens kodo, - gimimo data), faktinės gyvenamosios vietos adresas.

VI SKYRIUS
SOCIALINĖS PARAMOS MOKINIAMS SKYRIMAS  IR TEIKIMAS 
	26. Mokiniams, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje, nemokami pietūs skiriami nuo mokslo metų pradžios iki mokslo metų ugdymo proceso pabaigos pagal mokinių sąrašą. Šį sąrašą iki kiekvienų kalendorinių metų rugpjūčio 20 dienos sudaro, patvirtina ir pateikia (tiesiogiai, paštu arba elektroninio ryšio priemonėmis, pasirašytą saugiu elektroniniu parašu) mokinių nemokamą maitinimą administruojančiai institucijai mokyklos, kurioje mokiniai mokosi administracija.
	27. Mokyklos administracija mokinių sąraše nurodo šiuos mokinių, kurie mokosi pagal priešmokyklinio ugdymo ar pagal pradinio ugdymo programą pirmoje ar antroje klasėje duomenis: vardą, pavardę, asmens kodą (jeigu nėra asmens kodo, - gimimo datą), gyvenamosios vietos adresą.
	28. Jeigu mokykloje, kurioje mokinys mokosi, iš mokinio tėvų, globėjų ar kitų bendrai gyvenančių pilnamečių asmenų gaunama informacija, kad šios paramos poreikio nėra arba, atsisakius šios paramos, atsirado poreikis mokiniui ją gauti, mokyklos administracija apie tai informuoja mokinių nemokamą maitinimą administruojančią instituciją, nurodydamas varda, pavardę, asmens kodą (jeigu nėra asmens kodo, - gimimo datą), gyvenamosios vietos adresą ir paramos atsisakymo arba skyrimo datą.
	29. Priklausomai nuo prašymo-paraiškos ir visų dokumentų, reikalingų skirti mokinių nemokamam maitinimui, pateikimo dienos, mokinių nemokamas maitinimas skiriamas:
	29.1. nuo mokslo metų pradžios iki mokslo metų ugdymo proceso pabaigos, IV gimnazijos klasės mokiniams – iki brandos egzaminų sesijos pabaigos;
	29.2. pateikus prašymą-paraišką mokslo metais, - nuo informacijos apie priimtą sprendimą dėl socialinės paramos mokiniams skyrimo gavimo mokykloje kitos dienos iki mokslo metų ugdymo proceso pabaigos, IV gimnazijos klasės mokiniams – iki brandos egzaminų sesijos pabaigos;
	29.3 mokyklų organizuojamose vasaros poilsio stovyklose, jeigu paskutinį mokslo metų ugdymo proceso mėnesį mokinys turėjo teisę gauti nemokama maitinimą be atskiro prašymo-paraiškos nuo mokyklos organizuojamos vasaros poilsio stovyklos pradžios. Jeigu teisė gauti nemokamą maitinimą atsirado vėliau, mokyklų organizuojamose vasaros poilsio stovyklose nemokamas maitinimas skiriamas pagal pareiškėjo prašymą-paraišką nuo kitos dienos, kai buvo gauta informacija apie priimtą sprendimą dėl socialinės paramos mokiniams skyrimo mokykloje.
	30. Jeigu mokiniui, kuris mokosi pagal suaugusiųjų ugdymo programą, per laikotarpį, kurį jam paskirtas nemokamas maitinimas, sukanka 21 metai, nemokamas maitinimas teikiamas iki mokslo metų ugdymo proceso pabaigos, IV gimnazijos klasės mokiniams – iki brandos egzaminų sesijos pabaigos. 
	31. Priklausomai nuo prašymo-paraiškos ir visų dokumentų, reikalingų skirti paramą mokinio reikmenims įsigyti, pateikimo dienos, parama mokinio reikmenims įsigyti už atitinkamų mokslo metų laikotarpį skiriama iki tų mokslo metų pradžios arba tais mokslo metais, bet ne vėliau kaip iki einamųjų metų gruodžio 15 dienos. 
	32. Sprendimas dėl socialinės paramos mokiniams skyrimo priimamas ne vėliau, kaip per 10 darbo dienų nuo prašymo-paraiškos ir visų dokumentų gavimo dienos. Per 3 darbo dienas sprendimo dėl socialinės paramos mokiniams skyrimo kopija perduodama mokyklai, kurioje mokinys mokosi. Pareiškėją dėl socialinės paramos mokiniams skyrimo informuoja mokykla. Jeigu socialinė parama mokiniui neskiriama, nurodoma neskyrimo priežastis ir sprendimo dėl socialinės paramos skyrimo apskundimo tvarka.
	33. Socialinės paramos skyriuje prašymai ir prie jų pridėti dokumentai tvarkomi asmenų bylose. Į šias bylas segami visi dokumentai ( išskyrus sprendimus) dėl socialinės paramos mokiniams skyrimo.
	34. Nustačius, kad per laikotarpį, kurį mokiniui teikiama socialinė parama mokiniams, atsiranda nors viena iš aplinkybių, nurodytų  3 punkte arba pareiškėjas yra pateikęs neteisingus duomenis apie gaunamas pajamas, bendrai gyvenančius asmenis ar kitus dokumentus, reikalingus socialinei paramai mokiniams skirti, priimamas sprendimas dėl socialinės paramos mokiniams nutraukimo ir jis pateikiamas mokyklai, kurioje mokinys mokosi, ne vėliau kaip per 3 darbo dienas nuo šio sprendimo priėmimo dienos. Socialinė parama mokiniui neteikiama nuo kitos dienos po sprendimo dėl socialinės paramos mokiniams nutraukimo gavimo mokykloje.
	35. Mokiniams nemokamas maitinimas teikiamas toje mokykloje, kurioje mokiniai mokosi. 
	36. Mokiniams nemokamas maitinimas teikiamas mokyklų organizuojamose vasaros poilsio stovyklose.
	37. Mokiniams vietoj nemokamo maitinimo negali būti išmokami pinigai. 
	38. Mokiniui pakeitus mokyklą, ankstesnė mokyklos administracija naujos mokyklos administracijai ne vėliau kaip kitą darbo dieną po mokyklos pakeitimo dienos pateikia (tiesiogiai, paštu arba elektroninėmis ryšio priemonėmis, pasirašytomis saugiu elektroniniu parašu) laisvos formos pažymą apie mokinio teisę gauti nemokamą maitinimą ir informuoja pareiškėjo gyvenamosios vietos savivaldybės administraciją apie tai, kad mokinys pakeitė mokyklą. Šioje pažymoje mokyklos administracija nurodo šiuos mokinio duomenis: vardą, pavardę, asmens kodą (jeigu nėra asmens kodo, - gimimo datą), gyvenamosios vietos adresą. Mokiniui nemokamas maitinimas naujoje mokykloje pradedamas teikti nuo kitos darbo dienos, kai pažyma buvo gauta mokykloje. 
	39. Parama mokinio reikmenims įsigyti teikiama pinigais, išskyrus šio Aprašo 40 punkte nustatytą atvejį.
	40. Parama mokinio reikmenims įsigyti privalo būti teikiama nepinigine forma, jeigu mokinys patiria socialinę riziką arba mokinį augina bendrai gyvenantys asmenys, patiriantys socialinę riziką, išskyrus atvejį, kai atvejo vadybininkas, koordinuojantis atvejo vadybos procesą, o kai atvejo vadyba netaikoma, - socialinis darbuotojas, dirbantis su asmenimis, patiriančiais socialinę riziką, rekomenduoja paramą mokinio reikmenimis įsigyti teikti pinigine forma.
	41. Mokinio reikmenims įsigyti (įskaitant prekių pirkimo pridėtinės vertės mokestį) per kalendorinius metus vienam mokiniui skiriama 2 bazinių socialinių išmokų dydžio suma.

VII SKYRIUS
PAREIGOS IR ATSAKOMYBĖ

42. Mokyklų administracijos:
42.1. privalo užtikrinti nemokamų pietų teikimą šio Aprašo 18 punkte nurodytiems mokiniams;
42.2. paskiria įsakymu darbuotoją, atsakingą už mokinių nemokamo maitinimo organizavimą mokykloje;
42.3. patvirtina nemokamo maitinimo organizavimo mokykloje tvarką;
42.4. atsako už tinkamą mokinių nemokamo maitinimo sąlygų sudarymą mokykloje;
42.5. atsako už valstybės biudžeto lėšų, skiriamų socialinei paramai mokiniams, tikslingą panaudojimą ir apskaitą teisės aktų nustatyta tvarka;
42.6. Biudžeto, turto ir strateginio planavimo skyriui teikia informaciją apie lėšų mokinių nemokamam maitinimui panaudojimą bei valstybės biudžeto lėšų, reikalingų šiam įstatymui įgyvendinti, poreikį;
42.7. atsako už informacijos apie mokinius išvykusius mokytis į kitas mokyklas, teikimą Socialinės paramos skyriaus atsakingam darbuotojui ir naujos mokyklos administracijai ne vėliau kaip kitą darbo dieną po mokyklos pakeitimo dienos.
	43. Seniūnijos socialinio darbo organizatorius atsako:
43.1. už dokumentų dėl socialinės paramos mokiniams priėmimą iš pareiškėjo, sutikrinimą, dokumentų reikalingų socialinei paramai mokiniams gauti atspausdinimą, suvedimą į SPIS sistemą, išvados atspausdinimą ir jos patvirtinimą parašu bei visų reikalingų socialinei paramai mokiniams skirti dokumentų pateikimą Socialinės paramos skyriaus atsakingam darbuotojui per 2 darbo dienas;
43.2. už informacijos apie pasikeitusias aplinkybes, turinčias įtakos nemokamam maitinimui gauti, pateikimą laiku Socialinės paramos skyriaus atsakingam darbuotojui.
44. Socialinės paramos skyriaus darbuotojas atsakingas  už socialinę paramą mokiniams:
44.1. patikrina pareiškėjų pateiktą informaciją, turinčią įtakos teisei į socialinę paramą mokiniams; 
44.2. per 10 darbo dienas nuo prašymo ir reikalingų dokumentų gavimo dienos parengia sprendimus skirti arba neskirti socialinę paramą mokiniams;
44.3. apie priimtus sprendimus per 3 darbo dienas informuoja mokyklas.
45. Biudžeto, turto ir strateginio planavimo skyrius:
45.1. teikia Lietuvos Respublikos socialinės apsaugos ir darbo ministerijai duomenis apie  pagrįstą valstybės biudžeto lėšų, reikalingų socialinei paramai mokiniams teikti, poreikį;
45.2. atsako už lėšų, skirtų socialinei paramai mokiniams organizuoti apskaitą;
45.3. atsako už duomenų apie suteiktą socialinę paramą mokiniams pateikimą Socialinės apsaugos ir darbo ministerijai apie suteiktą socialinę paramą mokiniams;
45.4. atsako už teisingos ir savalaikės informacijos apie numatomas nepanaudoti einamaisiais metais lėšas pateikimą Socialinės apsaugos ir darbo ministerijai.  
46. Pareiškėjas, nuslėpęs ar pateikęs neteisingus duomenis, reikalingus socialinei paramai mokiniams gauti, ir dėl to neteisėtai ją gavęs, ar paramą mokinio reikmenims įsigyti panaudojęs ne pagal tikslinę jos paskirtį, privalo šią paramą suteikusiai institucijai grąžinti neteisėtai gautos socialinės paramos mokiniams dydžio pinigines lėšas. Neteisėtai gautos ir negrąžintos socialinės paramos mokiniams dydžio piniginės lėšos išieškomos Lietuvos Respublikos civilio proceso kodekso nustatyta tvarka.
VIII SKYRIUS
BAIGIAMOSIOS NUOSTATOS

	47. Valstybės ir savivaldybės biudžeto lėšų socialinei paramai mokiniams panaudojimo finansinę kontrolę vykdo Lietuvos Respublikos valstybės kontrolės įgaliotos institucijos, Savivaldybės kontrolės ir audito tarnyba.
	48. Renkami asmens duomenys saugomi Lietuvos Respublikos asmens duomenų teisinės apsaugos įstatyme nustatytais terminais.
	49. Sprendimas dėl socialinės paramos mokiniams skyrimo ar neskyrimo gali būti skundžiamas Lietuvos Respublikos administracinių bylų teisenos įstatymo nustatyta tvarka.
	50. Aprašą tvirtina, keičia ir pripažįsta netekusiu galios Šakių rajono savivaldybės taryba.
______________________________________________














